એણે નિખાલસતાથી પોતાની પદ્ધતિ સમજાવી. 'તને લસ્સી પીવા લાવ્યો એ મારી સ્ટાઇલ. અલબત્ત, આજે પૈસા ચૂકવીને તું મને છેતરી ગયો. બાકી, કાયમ તો હું જ બિલ ચૂકવું. માર્કેટમાં કંઈક બને ત્યારે એ ઘટનાની આસપાસ સંકળાયેલા પાત્રોને પકડું. વારાફરતી એ બધાને નજીકની હોટલમાં લઈ જઈને નાસ્તોપાણી કરાવું. એ નાસ્તાપાણીના જલસાના બહાને માણસોને ખોતરું. કયા માણસ પાસેથી કઈ રીતે વાત કઢાવવી એ આવડત ઈશ્વરે મને બહુ ઉદારતાથી આપી છે. બધાં પાત્રો પાસેથી જે કંઈ જાણવાજોગ મળે એ મગજમાં સંઘરી રાખું. એ બધાનું સંકલન કરીને તાણાવાળા મેળવવાનું કામ મને પડકારરૂપ લાગે છે. બધા છેડા ભેગા કરવાની મહેનત ફળે એટલે તાળો મળી જાય..'